April på Pluto

Nå legger vi fra oss et par måneder med sykdom på Pluto, og satser på en fin vår for både barn og voksne! Det har vært mye sykdom i personalet, men vi har vært utrolig heldige som har hatt dyktige studenter, og vi har fått god hjelp av andre avdelinger. Tusen takk for forståelsen dere viste de få dagene vi måtte holde stengt. Vi har allikevel klart å ivareta barna, og vi har hatt mye lek og tur selv om det ikke har blitt så mye av de planlagte aktivitetene.

I april håper vi på flere dyr ute, og fortsetter med tema «dyr og småkryp». Vi kommer til å gå mye opp til den økologiske gården, hvor vi håper lammene snart kommer. I tillegg er det veldig kjekt å se på hønene, endene, kalkunene, grisene og hestene. Etter hvert kommer det nok lam på Jernaldergården også, så da skal nok barna få bryne seg på litt ulendt terreng der oppe. Vi kan ikke bestemme over naturens gang, men vi håper vi etter hvert kan undre oss over det som spirer og gror og plutselig dukker opp av jorden, og at det dukker noen småkryp opp. Lille Larven Aldrimett skal få komme fram i samlingsstundene, og kanskje vi finner en ekte larve ute? I den første uken er det kyllinger og egg som får mest oppmerksomhet på Pluto.

De eldste på Pluto (2019-barna) skal begynne på avdeling Merkur til høsten. Etter påske begynner vi ukentlig tilvenning på avdelingen. Da blir en av oss fra Pluto med barna inn på Merkur hver tirsdag formiddag. Etter hvert spiser vi nok lunch med de også, og det kan være våre barn får være litt ute med Merkur andre dager også. Barnehageopptaket er som vanlig en vanskelig kabal å få opp, så hvem av de ansatte som er på Merkur til høsten er ikke helt avklart enda. Men barna fra Pluto får i hvert fall gå sammen på «stor avdeling», og vi kommer tilbake med mer informasjon om ansatte med en gang vi vet mer sikkert.

Julie kommer til å sette opp tidspunkt for foreldresamtaler i løpet av april og mai. Det vil bli hengt opp en liste i garderoben med mer informasjon, samt tidspunkt for samtaler. Da skriver dere dere opp der det måtte passe, og dersom det ikke passer på de oppsatte datoene skal vi alltid finne et passende tidspunkt!

I påskeuken slår vi oss sammen med Neptun, så det kan være dere henter eller leverer der. Julie eller Barbro vil være på jobb på Pluto hver dag. På onsdagen er det kun ansatte fra Neptun på jobb.

Vi minner om planleggingsdag tirsdag 19. april. Barnehagen er da stengt.

**Hilsen fra Marianne, Barbro og Julie**